ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 158/2023

19 Δεκεμβρίου 2023

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟΣ ΚΑΝΟΝΙΣΜΟΣ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Μ. Σ. ΜΕ ΑΔΤ: [ ], ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 26ΗΣ ΣΕΠΤΕΜΒΡΙΟΥ 2023 ΚΑΙ ΩΡΑ 19:41, ΤΟ ΟΠΟΙΟ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΜΕΣΟΥ, ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ Α/ΑΣΤ.1810 Α. ΝΙΚΟΛΑ ΔΥΝΑΜΕΙ ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ, ΚΕΦΑΛΑΙΟ 155, ΑΡΘΡΑ 27, 28 ΚΑΙ ΤΟΥ ΝΟΜΟΥ 29/77 ΑΡΘΡΟ 23(3)

\_\_\_\_\_\_\_\_\_\_\_\_\_\_\_\_\_\_\_

*Στ. Μάος για Γιάννης Πολυχρόνης Δ.Ε.Π.Ε.*, για τον Αιτητή.

*Α. Τιμοθέου (κα) εκ μέρους του Γενικού Εισαγγελέα της Δημοκρατίας*, για την Καθ΄ης η Αίτηση.

\_\_\_\_\_\_\_\_\_\_\_\_\_\_\_\_\_\_\_\_

**ΑΠΟΦΑΣΗ**

(ΔΟΘΕΙΣΑ ΑΥΘΗΜΕΡΟΝ)

**ΜΑΛΑΧΤΟΣ, Δ.:** Ο Αιτητής ζητά την έκδοση προνομιακού εντάλματος Certiorari για την ακύρωση του εντάλματος έρευνας της κατοικίας του και δεύτερης εξοχικής κατοικίας του ημερ.26.9.2023 που εκδόθηκε από Δικαστή του Επαρχιακού Δικαστηρίου Λεμεσού, το κατώτερο Δικαστήριο.

Είχα στις 14.11.2023 με απόφαση μου δώσει τη σχετική άδεια, ουσιαστικά στη βάση ότι δεν στοιχειοθετείτο «*εύλογη αιτία να πιστεύεται*» ότι στη μια ή την άλλη κατοικία υπήρχε οτιδήποτε σε σχέση με το οποίο είχε διαπραχθεί ποινικό αδίκημα ή που θα παρείχε απόδειξη ως προς τη διάπραξη ποινικού αδικήματος, όπως προνοείται στο **Άρθρο 27** του **περί Ποινικής Δικονομίας Νόμου, Κεφ.155**. Περαιτέρω, και σε αυτή τη βάση ότι δεν είχε τεκμηριωθεί η αναγκαιότητα για την έκδοση του.

Η πλευρά του Γενικού Εισαγγελέα της Δημοκρατίας ανέφερε ότι δεν έχει ένσταση στην έκδοση προνομιακού εντάλματος ώστε να ακυρωθεί το ένταλμα έρευνας. Σε κάθε περίπτωση το Δικαστήριο οφείλει να προβεί σε διαπίστωση κατά πόσο τεκμηριώνονται οι λόγοι για τους οποίους ζητείται η ακύρωση του εντάλματος.

Πράγματι από τα ενώπιον μου γεγονότα διαφαίνεται ότι δεν προέκυπτε καμιά διασύνδεση των οικιών του Αιτητή με τα υπό διερεύνηση αδικήματα και ούτε επομένως αναγκαιότητα για την έκδοση του εντάλματος. Εκδίδεται ένταλμα Certiorari με το οποίο το ένταλμα έρευνας ημερ.26.9.2023 που εκδόθηκε αναφορικά με τις κατοικίες του Αιτητή ακυρώνεται.

Τα έξοδα της αίτησης, που περιλαμβάνουν ως έχει συμφωνηθεί και τα έξοδα της αίτησης για άδεια, €2000 πλέον Φ.Π.Α., επιδικάζονται υπέρ του Αιτητή και εναντίον της Καθ΄ης η Αίτηση.

Χ. Μαλαχτός, Δ.